DA Den Europæiske Unions Tidende C 94/3

UDTALELSE Nr. 2/2014

(artikel 336, TEUF)

om forslag til Europa-Parlamentets og Rådets forordning om tilpasning med virkning fra den 1. juli 2011 af vederlag og pensioner til tjenestemænd og øvrige ansatte ved Den Europæiske Union samt af justeringskoefficienterne for disse vederlag og pensioner

og

om forslag til Europa-Parlamentets og Rådets forordning om tilpasning med virkning fra den 1. juli 2012 af vederlag og pensioner til tjenestemænd og øvrige ansatte ved Den Europæiske Union samt af justeringskoefficienterne for disse vederlag og pensioner

2014/C 94/02

REVISIONSRETTEN FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 336,

under henvisning til vedtægten for tjenestemænd i Den Europæiske Union og ansættelsesvilkårene for de øvrige ansatte i Den Europæiske Union (i det følgende »vedtægten«) (1),

under henvisning til Domstolens dom i sag C-63/12 af 19. november 2013,

under henvisning til Kommissionens forslag af 10. december 2013 (2),

under henvisning til Rådets anmodning om en udtalelse om ovennævnte forslag senest den 5. marts 2014, som Retten modtog den 26. februar 2014,

under henvisning til Europa-Parlamentets anmodning om en udtalelse om ovennævnte forslag, som Retten modtog den 3. marts 2014, og

ud fra følgende betragtninger: Ifølge vedtægtens artikel 65 ajourføres vederlaget for Den Europæiske Unions tjenestemænd og øvrige ansatte hvert år under hensyntagen til EU’s økonomiske politik og socialpolitik.

Der er endnu ikke truffet endelig afgørelse om tilpasningerne for 2011 og 2012.

I sin dom i sag C-63/12 vedrørende tilpasningen for 2011 fremhævede Domstolen (3), at Kommissionen, når Rådet på grundlag af de af Kommissionen forelagte objektive oplysninger konstaterer, at der foreligger en alvorlig og pludselig forringelse af den økonomiske og sociale situation i Unionen som omhandlet i artikel 10 i bilag XI til vedtægten, er forpligtet til at fremlægge passende forslag på grundlag af nævnte artikel for Parlamentet og Rådet. I denne situation råder Kommissionen imidlertid selv over et skøn hvad angår indholdet af disse forslag, dvs. hvad angår spørgsmålet om, hvilke foranstaltninger den finder passende, henset til den givne økonomiske og sociale situation, samt i givet fald andre faktorer, der skal tages hensyn til, såsom de faktorer, der vedrører forvaltningen af de menneskelige ressourcer og, i særdeleshed, nødvendigheden af nyansættelse.

Der er endnu ikke truffet afgørelse i sag C-86/13 vedrørende tilpasningen for 2012.

Kommissionen finder det passende at foreslå en tilpasning af vederlag og pensioner i Belgien og Luxembourg på 0,9 % med virkning fra den 1. juli 2011 og med yderligere 0,9 % med virkning fra 1. juli 2012.

Som grundlag for sit forslag henviser Kommissionen til »undtagelsesklausulen« (tidligere artikel 10 i bilag XI til vedtægten) og til det skøn, som den råder over i henhold til denne klausul.

De ændringer af vedtægten, der vedrører proceduren for ajourføring af vederlagene, blev vedtaget og trådte i kraft (4) seks uger, før Kommissionen forelagde de forslag, der er genstand for denne udtalelse.

Den tidligere »undtagelsesklausul« er blevet erstattet af »moderations- og undtagelsesklausuler« (artikel 10 og 11 i bilag XI til vedtægten) —

VEDTAGET FØLGENDE UDTALELSE:

1. Retten bemærker, at Kommissionen henviser til det skøn, som den råder over, hvad angår indholdet af relevante forslag til tilpasning af vederlag og pensioner.

2. Retten bemærker, at ordlyden i betragtning 3 i begge forslag kan give anledning til misforståelser, eftersom der ikke skelnes klart mellem købekraftstab og en nominel tilpasning af vederlag og pensioner. Dertil kommer, at det ikke tilstrækkeligt klart fremgår, på hvilket grundlag de foreslåede tilpasninger på 0,9 % er beregnet.

3. Retten henleder opmærksomheden på, at den »undtagelsesklausul«, som Kommissionen henviser til som grundlag for sit forlag, ikke længere er i kraft.

4. Retten foreslår, at det overvejes, om de nuværende bestemmelser i bilag XI til vedtægten og om nødvendigt moderations- og undtagelsesklausulerne i det pågældende bilag vil kunne anvendes til at behandle de uafklarede årlige ajourføringer for 2011 og 2012. I henhold til disse regler skal proceduren baseres på verificerede og objektive data.

5. Retten bemærker, at de foreslåede tilpasninger forudsætter, at de nødvendige budgetbevillinger stilles til rådighed.

Vedtaget af Afdeling IV, der ledes af Louis GALEA, medlem af Revisionsretten, i Luxembourg den 3. marts 2014. På Revisionsrettens vegne Vítor Manuel da SILVA CALDEIRA Formand

(1) Forordning nr. 31/EØF, nr. 11/Euratom, om vedtægten for tjenestemænd og om ansættelsesvilkårene for de øvrige ansatte i Det Europæiske Økonomiske Fællesskab og Det Europæiske Atomenergifællesskab (EFT 45 af 14.6.1962, s. 1385/62).

(2) COM(2013) 895 final og COM(2013) 896 final.

(3) Jf. præmis 74.

(4) Jf. nr. 44 i artikel 1 i Europa-Parlamentets og Rådets forordning (EU, Euratom) nr. 1023/2013 af 22. oktober 2013 om ændring af vedtægten for tjenestemænd i Den Europæiske Union og ansættelsesvilkårene for de øvrige ansatte i Den Europæiske Union (EUT L 287 af 29.10.2013, s. 15).